През последните дни силите на реда излязоха по улиците, но не за да охраняват, а за да изразят своето право на глас. А то е кратко и ясно – по-високи заплати и по-добри условия на труд. От Института за пазарна икономика в България бяха категорични, че за да се увеличат заплатите на полицаите трябва да се намали администрацията във ведомството, която според тях е твърде раздута.

България отделя двойно повече средства за сектор сигурност в сравнение с останалите европейски страни. МВР е министерството, което харчи най-много средства над 1 милиард ежегодно са разходите за полиция за вътрешен ред и сигурност. А от миналата година данните от Евростат показаха, че България е втората страна с най-много разходи за вътрешен ред и сигурност в Евросъюза. В България се харчат 7 % от БВП, докато средно европейското ниво е 3,5%. Тоест това е една двойна разлика. Нещо повече всяка година бюджета за МВР се ревизира нагоре.

За да се увеличат заплатите на полицаите трябва да се намали техния брой, смятат от ИПИ. И то не на редовите полицаи, а на администрацията. По последни данни щата в МВР е 60000 души.

Зорница Славова – ИПИ:

„Проблем в МВР е основно, че не е реформирана системата. 90 % се харчат за заплати и 1 % за капиталови разходи. Капиталовите разходи са всички разходи за модернизация. При това положение множеството брои полицаи с липса на облекла на гориво, въобще на условия, в които да работят означава ниска производителност и това се вижда във всички данни и анализи на българска и европейска институция.“

Друга стъпка към решаването на финансовия проблем е внедряването на електронните системи. Така според Зорница Славова не само ще се повиши производителността, но и ще има възможност и да се намали големият брой на служителите в администрацията.